
REFERAT
Privind aprobarea contractului de asociere dintre 

Municipiul Timişoara şi Clubul Sportiv Şcolar Bega Timişoara

Prin adresa nr. SC2009-15875/14.07.2009 dl. viceprimar Sorin Grindeanu solicită alocarea sumei de 50 000 de lei pentru organizarea la Timişoara a Finalei Campionatului Naţional U14 fete şi băieţi-baschet în perioada 26 -30 august 2009, la care participă 16 echipe din ţară. Ca urmare a adresei Clubului Sportiv Calor cu nr. SC2009-16545/21.07.2009 prin care renunţă la suma de 27 000 de lei care revenea acestui club conform HCL 147/ 24.03.2009, este necesară întocmirea documentaţiei necesare de către departamentele de specialitate  în vederea susţinerii financiare şi  aprobării unui contract de asociere dintre Club Sportiv Şcolar Bega Timişoara, echipele de baschet băieţi şi fete care participă la Finala Campionatului Naţional U14 şi Municipiul Timişoara. 

Contractul de asociere dintre Clubul Sportiv Şcolar Bega Timişoara, echipele de baschet fete şi băieţi juniori şi Municipiul Timişoara are ca obiectiv promovarea,  dezvoltarea  echipelor de baschet juniori şi clasarea acestora pe primele 5 locuri, precum şi a imaginii Municipiului Timişoara în plan naţional şi internaţional.

Menţionăm că suma cu care vor fi finanţate echipele de baschet juniori este stabilită corespunzător celei rămase disponibilă prin renunţarea la finanţare de către echipa Calor.
Potrivit art. 36 alin (7) lit. a din Legea 215 a administraţiei publice locale republicate, Consiliul Local „hotărăşte, în condiţiile legii, cooperarea sau asocierea cu persoane juridice romane sau străine, în vederea finanţării şi realizării în comun a unor acţiuni, lucrări, servicii sau proiecte de interes public local”, iar potrivit art. 3 alin (1) din Legea 69 din 2000 a educaţiei fizice şi sportului (actualizată) „autorităţile administraţiei publice, unităţile şi instituţiile de învăţământ, instituţiile sportive, precum şi organismele neguvernamentale de profil au obligaţia să sprijine sportul pentru toţi şi sportul de performanţă şi să asigure condiţiile organizatorice şi materiale de practicare a educaţiei fizice şi sportului în comunităţile locale”.

Conform documentelor anexate propunem aprobarea proiectului.

